
			Forord

		

		
			Ideen til denne boka fikk jeg etter å ha hatt flere foreldreveiledningsgrupper. Når vi analyserte hvilke følelser som lå bak ulike typer utfordrende atferd hos barn, kom vi stadig til samme konklusjon: Det var ulike typer redsler i barnet som lå bak atferden. Den utfordrende atferden var med andre ord ofte redsel som var stengt inne i barnet, og som det ikke klarte å uttrykke på en forståelig måte til foreldrene. Det slo meg at vi foreldre ofte ikke opp­dager ulike former for redsel i eget barn. Kan det tenkes at vi glemmer hvor viktig denne følelsen er, og hvor stor rolle den spiller for et barn? 

			I tillegg er jeg midt i en småbarnsperiode og har selv barn rundt meg daglig som hele tiden trenger hjelp med å takle ulike typer av redsler, der også stadig nye redsler dukker opp. Men også for meg kan det ta tid før jeg skjønner sammenhengen mellom ny atferd, gjerne vanskelig atferd, og ny frykt i et av mine barn. For eksempel tok det litt tid før jeg forsto at uviljen til minsten mot å gå på offentlige toaletter hang sammen med at han var redd lyden fra håndtørkemaskinen. Så jeg bestemte meg for å ta for meg alle redslene jeg har vært borti, både i jobben og med egne barn, og rett og slett liste dem opp, til nytte for alle foreldre. Gjennom disse eksemplene ønsker jeg å vise nøyaktig hvor omfattende et barns redselsunivers kan være, og hvor viktig det er at vi foreldre hjelper barna våre med å takle redslene sine. Resultatet ble denne lille boka. 

			Jeg vil takke stiftelsen Crux og spesielt Crux Hjem Solstrand ved Ann-Mari Larsen for innspill i skriveprosessen, samt min egen pappa for hjelp med gjennomlesning. Og ikke minst, takk til Sarah Mathea, Isak og Simon, som har lært meg mye om alt barn kan være redde for.

			Heine Vestvik

